Kameelperd glo van kant gemaak ná aanvalNicole Panos en haar dogtertjie, Kaia. (Foto: Facebook) Die kameelperd wat ’n jong ma en haar 16 maande oue dogtertjie vandeesweek by ’n private natuurreservaat in die omgewing van Hluhluwe in KwaZulu-Natal gestorm het, is na bewering van kant maak. Nicole Panos (25) se dogtertjie, Kaia, het ná die aanval aan haar beserings beswyk terwyl Panos in ’n kritieke toestand in die hospitaal opgeneem is. Haar seuntjie, Kayden, het glo ook ligte beserings tydens die voorval opgedoen. Carina Crayton, stigterslid van die Wild Heart Wildlife Foundation, sê dit is onduidelik of die kameelperd tydens die aanval of eers daarna van kant gemaak is. Shawn Herbst, woordvoerder van Netcare 911, sê Panos woon op die Kuleni-wildreservaat en het Woensdagmiddag saam met haar kinders huis toe gestap toe hulle deur ’n volwasse kameelperd en haar kalfie gekonfronteer is. Die presiese besonderhede rakende die voorval is nog onduidelik. Die familie of reservaat kon tot op hede nog nie bereik word vir kommentaar nie. Herbst sê egter paramedici is net ná 15:30 na die private reservaat ontbied waar hulle Panos in ’n kritieke toestand aangetref het. “Die 16 maande oue kind is na ’n plaaslike dokter se spreekkamer gehaas waar sy met haar aankoms dood verklaar is. “Die ma is op die toneel behandel, maar daar is weens die aard van die pasiënt se beserings en die afstand na ’n toepaslike hospitaal, besluit om ’n lugambulans te aktiveer om die pasiënt na ’n spesialisfasiliteit te vlieg.” Volgens Crayton is kameelperde normaalweg nie konfronterend teenoor mense nie, “maar hulle sal hul kleintjies beskerm. “Kameelperde kan tot vyf meter hoog word en tot een ton weeg. Hulle val teëstanders aan deur met hul nekke te swaai, te skop en te vertrap. Kameelperde is in staat om leeus en ander bedreigings dood te maak, en hul blote grootte maak hulle baie gevaarlik vir mense.”